Teadvust ei uurita muidugi mitte ainult Eestis. Toredal kombel on teadvuseuurijaid ka Soomes, kelle seast kõige tuntum on Antti Revonsuo. Viimastel aastatel on esile kerkinud aga ka Mika Koivisto nimi, kelle juhtimisel ja kaastööl on tehtud päris mitmeid EEG-töid teadvuse neurokorrelaatide uurimiseks. Soomlased on selle pika töö käigus leidnud teadvuse korrelaadi, mida nad kutsuvad VANiks - visual awareness negativity -, mis väljendub selles, et objektide teadvustamisega seonduvad ajupotentsiaalid on võrreldes objekti mitteteadvustamisega negatiivsemad. Negatiivsus ise algab vahel 120 ms peal, aga vahel koguni alles 300 ms kandis. Eesti teadvuseuurijad ongi soomlastele ette heitnud VANi vahel väga hilist ilmumist - 300 ms tundub teadvuseprotsesside jaoks liiga hiline olevat. Teine põhjus VANi kritiseerimiseks on see, et VAN leitakse tavaliselt siis, kui võrreldakse erinevaid objektiivseid tingimusi - nt pikema esitlusaja tõttu eesmärkobjekti teadvustatakse, lühema korral mitte. Kuidas me siis teame, et VAN on seotud just teadvustamise, aga mitte erinevate esitlustingimustega? VANi hiljutine kriitika on leitav T. Bachmanni in press publikatsioonist ajakirjas Consciousness & Cognition.